Saulius Lapienis

Saulius Lapienis (g. 1955 m. sausio 7 d. Šiauliuose) – Vilniaus miesto politinis ir Lietuvos visuomenės veikėjas, matematikas.

Biografija 
Sauliaus tėvas – Osvaldas Lapienis (1928–2001), Lietuvos nusipelnęs gydytojas, patologoanatomas. 
Motina – Danutė Emilija Kiminaitė-Lapienienė (1928–2011), inžinierė, pedagogė ir mokslininkė. 

Saulius mokėsi Šiaulių 5-oje vidurinėje mokykloje, baigė Šiaulių 9-ąją vidurinę mokyklą (sustiprinto matematikos ir fizikos mokymo klasę). 1972 m. įstojo į Vilniaus universiteto Matematikos ir mechanikos fakultetą, 1977 m. baigė taikomosios matematikos specialybę. Nuo 1977 iki 1987 m. buvo Matematikos ir kibernetikos instituto jaunesnysis mokslinis bendradarbis. Nuo 1979 iki 1982 m. mokėsi akivaizdinėje aspirantūroje.

Skelbė straipsnius periodinėje spaudoje, rašo mokslo populiarinimo  straipsnius internetiniuose portaluose, spausdino straipsnius žurnale „Aviacijos pasaulis“. Iš prancūzų kalbos į lietuvių bei rusų kalbas išvertė knygas „Sporto šakos Spydbolo (Speedball) taisyklės“ (1985 m.), iš anglų kalbos į lietuvių – „IMPROVE YOUR TENNIS IQ“ (2003 m.), iš rusų kalbos į lietuvių - „Жизнь - капля в море" (2012 m.), prisidėjo prie techninių terminų vertimo iš anglų į lietuvių „The Martian“ (2015 m.).

Dalykinė, mokslinė veikla 
Nuo 1987 iki 1989 m. Lietuvos mokslų akademijos mokslinio – organizacinio skyriaus viršininko pavaduotojas, nuo 1990 iki 1991 m. Vilniaus miesto valdybos Verkių seniūnas, nuo 1987 iki 1989 m. Laikino tarpžinybinio jaunimo kūrybinio kolektyvo „Gruntas“ įsteigėjas ir vadovas (dirbdamas kūrė grunto automatizuoto bandymų įrenginio eksperimentinį pavyzdį), nuo 1989 iki 1990 m. LMA Mokslo valdybos Taikomosios mokslotyros skyriaus viršininkas. Nuo 1979 iki 1982 m. Lapienis paskelbė 3 mokslinius straipsnius iš statistinių kontrolės problemų srities. Nuo 1979 iki 1982 m. dalyvavo kasmetinėse konferencijose „Technologinių procesų kontrolė ir valdymas“ (Kijevas, Ukraina), 2005 m. „INTEL Higher Education Programme 10th EMEA Academic Forum“ (Gdanskas, Lenkija).

1990 m. UAB „Ekologinis centras ALTERNATYVA“ (dabar – „SWECO grupė“) akcininkas ir steigėjas, nuo 1991 iki 1993 m. AB „Lietuvos birža“ brokerių aptarnavimo centro vadovas, nuo 1994 iki 2006 m. UAB „RADMA“ akcinininkas, finansų direktorius, marketingo ir finansų direktorius. Nuo 2002 iki 2004 bendrovės "SOMAR INTERNATIONAL Ltd. " (Anglija) atstovas Lietuvoje, nuo 2004 iki 2006 m. UAB „B.G.M.“ sistemų plėtros projektų vadovas, nuo 2006 m. rugsėjo mėn. iki 2010 rugsėjo mėn. Tarptautinių mokslo ir technologijų plėtros programų agentūros (TMTPPA, dabar MITA – Mokslo, inovacijų ir technologijų agentūra) ES bendrųjų programų skyriaus vyr. specialistas (veiklos sritys – moksliniai tyrimai skirti MVĮ, Kosmosas). Nuo 2011 m. birželio mėn. iki 2018 metų kovo mėnesio dirbo Lietuvos inovacijų centre projektų konsultantu. 1990 m. gegužės mėn. skaitė pranešimus JAV (Beyond War, Sierra Club, World Affairs Council, UCLA, Kalifornija), Energetikos komitete (Bostonas); taip institucijose kaip Europos Taryba, Strasbūras, Prancūzija (1991 m.), Lietuvos mokslų akademija ir LR Seimas, Informacinės visuomenės plėtros komitetas (tema – „Didelių apimčių skaičiavimai Lietuvoje“, 2005 m.).

Nuo 2021 m. yra portalo "Aviacijos pasaulis" redaktorius Kosmoso tematika.

Visuomeninė, politinė veikla 
Nuo 1979 iki 1983 m. organizavo muzikinius poilsio vakarus, diskotekas Lietuvos mokslų akademijos mokslo darbuotojams. Nuo 1983 iki 1989 m. buvo Lietuvos moksleivių mokslų akademijos įkūrėjas ir kuratorius, nuo 1983 iki 1989 m. Lietuvos jaunųjų mokslininkų tarybos narys, sekcijos pirmininkas, pirmininko pavaduotojas (nuo 1987 m. iki 1989 m.), nuo 1984 m. mokslininkų klubo „Po Zodiaku„ narys ir jo tarybos narys, nuo 1986 iki 1988 m. Jaunimo socialinių problemų klubo „ERUDITAS“ įkūrėjas ir prezidentas, nuo 1988 iki 1991 m. vienas ekologinio klubo „Žemyna" įkūrėjų, šio klubo tarybos narys; vienas Lietuvos žaliųjų judėjimo iniciatorių, koordinacinės tarybos narys, nuo 1988 iki 1991 m. vienas laikraščio „Žalioji Lietuva" steigėjų, redkolegijos narys, nuo 1988 iki 1992 m. Lietuvos – JAV asociacijos tarybos narys, viceprezidentas, nuo 1988 m. Respublikinės mokslinės – techninės kūrybos draugijos tarybos narys, jaunimo sekcijos pirmininkas. Nuo 2007 m. aktyviai dalyvauja Nacionalinės kosmoso technologijų platformos, Lietuvos kosmoso asociacijos veikloje, 2010 metais prisidėjo įkuriant Kosmoso mokslo ir technologijų institutą.

1988 m. prisidėjo steigiant Lietuvos persitvarkymo sąjūdį, buvo Lietuvos Persitvarkymo Sąjūdžio Mokslų Akademijos Tarybos narys, 1988 m. spalio 22-23 d. Steigiamojo Lietuvos Persitvarkymo Sąjūdžio suvažiavimo delegatas, 1990 m. Lietuvos Žaliųjų judėjimo kandidatas rinkimuose į Lietuvos Aukščiausiąją Tarybą (Atkuriamąjį Seimą), nuo 1990 m. iki 1993 m. Vilniaus miesto savivaldybės tarybos narys (kandidatūrą iškėlė Lietuvos Persitvarkymo Sąjūdis), Tarybos Aplinkos apsaugos komisijos narys; 2007 m. koalicijos „Pašaukti tarnauti Jums" nepartinis kandidatas rinkimuose į savivaldybės tarybą (Vilniaus miesto rinkimų apygarda, Nr. 57).

Nuo 2004 m. iki 2006 m. dalyvavo diegiant lygiagrečiuosius ir paskirstytus skaičiavimus Lietuvoje; Superkompiuterio atsiradimo Lietuvoje iniciatorius. 2008 m. akcijos prieš smurtą televizijoje organizatorius. 2008 m. Piliečių iniciatyvos „Leisk Jiems pasitaisyti" dalyvis (LEO LT klausimu), visuomenei skirto iliustruoto švietėjiško pranešimo „LRS nacionalinio investuotojo formavimo būdas ir privatus kapitalas" autorius.

2008 m. birželio 3 d. Lietuvos Persitvarkymo Sąjūdžio 20-mečio garbei sukūrė Lietuvos Persitvarkymo Sąjūdžio spaudos leidinių elektroninę biblioteką. 2008 m. spalio 12 d. (nepartinis) kandidatas rinkimuose į Seimą (iškėlęs savo kandidatūrą Aušros apygardoje Nr. 23, Šiauliai). 2009 m. birželio 7 d. kandidatas rinkimuose į Europos Parlamentą, kaip nepartinis įtrauktas į Lietuvos Centro partijos sąrašus.

Vienas politinės partijos „Lietuvos žaliųjų sąjūdis“ iniciatorių ir steigėjų. 2011 m. kovo 20 d. steigiamajame partijos suvažiavime išrinktas partijos pirmininko pavaduotoju, yra partijos Valdybos ir Tarybos narys, kuruoja Švietimo, mokslo, kultūros ir informacinės visuomenės sritį, yra šio komiteto pirmininkas. Nuo 2012 m. lapkričio 24 d. partijai pakeitus pavadinimą į „Lietuvos žaliųjų partija“ buvo Tarybos pirmininko pavaduotoju, dabar yra Tarybos narys.

2012 m. kovo 20 d. kartu su bendraminčiais pareiškė iniciatyvą paskelbti referendumą (žr. „Sprendimas statyti branduolinę (atominę) elektrinę Lietuvos Respublikos teritorijoje priimamas tik Tautos referendumu“).

Asmeninis gyvenimas 
Saulius Lapienis vedęs; žmona Rita. Nuo 1977 m. gyvena ir dirba Vilniuje. 

Aktyviai sportuoja (žaidžia krepšinį, lauko tenisą, badmintoną, žiemą slidinėja), dalyvavo Vilniaus maratono bei orientavimosi sporto renginiuose. Sporto šakos „Spydbolas“ (angl. Speedball) pradininkas Lietuvoje (1986 m.), įvairių mėgėjiškų varžybų ir turnyrų organizatorius bei koordinatorius. Bėgimo „1010 laiptelių į Europos dangoraižį" dalyvis ir prizininkas. Nuo 2013 metų - Lietuvos veteranų krepšinio komandos "Salilita" žaidėjas, įvairaus rango Europos ir pasaulio veteranų krepšinio turnyrų ir čempionatų dalyvis, nugalėtojas ir prizininkas. Nuo 2017 metų Lietuvoje pradėjo organizuoti FIBA 3x3 krepšinio turnyrus, skirtus veteranams.  

Organizuoja turistines keliones, daug keliauja su šeima. Ilgametis Lietuvos Mokslų Akademijos Turistų klubo narys, turistinių varžybų bei vandens ralių dalyvis ir prizininkas, pažintinių teminių kelionių automobiliu („Aplink Baltijos jūrą“ – 1999 m., „Per Žiemos olimpinių žaidynių sostines Europos Alpėse“ – 2000 m., „Iš Vakarų į Rytus“ (JAV) – 2001 m., „Aplink Europą“ – 2004 m., „Tarp Norvegijos fjordų“ – 2007 m., „Aplink Škotiją“ – 2009 m., "Aplink Airiją – 2010 m., „Aplink Rodo salą“ – 2011 m., „Šiaurės rytų Kanados gamtovaizdžiai ir miestai“ - 2012 m., "Aplink Naująją Zelandiją - 2017 m.) organizatorius.

Publikacijos 
 „Lietuvos persitvarkymo sąjūdžio atsiradimas“, „Sąjūdžio žinios“ Nr.2, 1988 m.;
 „Diegiamas paskirstytųjų skaičiavimų tinklas“, „MOKSLO LIETUVA“ Nr 2 (314), 2005 m.;
 „G. Moore’o dėsniui – 40 metų“, InfoBalt Laikas, Nr.10, 2005 m.;
 „Paskirstytieji ir lygiagretūs skaičiavimai jau Lietuvoje“, Fizikų žinios, Nr. 30, 2006 m.;
 „Europos ateitis – inovatyvus verslas“, „Lietuvos žinios“, 2007-06-16 d.;
 „Be kosmoso pramonės Europa nekonkurencinga“, „Lietuvos žinios“, 2007-12-21 d.;
 „Nanopramonė Lietuvoje?“, „Best in Lithuania“, 2007, Nr. 2 (2);
 „Saulius Lapienis: Ar reikia naujos atominės elektrinės?“, Balsas, 2010-01-01;
 „Nereikia mums „taikaus atomo“!, Balsas, 2010-04-26;
 „Taikus atomas toks pat pavojingas kaip ginklas“, Respublika, 2011-04-21;
 „Verslininkauti reiškia inovuoti. Ar tam reikalingas IQ?“, „InoTinklo naujienos“, 2011, Nr. 25;
 „Inovacijos – Europos ateitis ir išlikimo pagrindas“, 2011, Nr. 28;
 „Lietuviai kosminių raketų teoriją plėtojo dar septynioliktojo amžiaus viduryje“, Delfi, 2011-10-8;
 „Sukurta kosmose: sportbačiai, mobilieji telefonai, kvepalai“, Delfi, 2011-10-15;
 „Žemės energijos poreikius gali užtikrinti tik kosmosas?“, Delfi, 2011-10-25;
 „Mažesni palydovai, didesnis verslas“, Delfi, 2011-11-10;
 „S.Lapienis: be kosmoso technologijų net grybauti negalėsime“, Delfi, 2011-11-16;

Interviu, pranešimai, nuomonės 
 Sąjūdžio 20-mečio minėjimas, Sauliaus Lapienio kalba , Lietuvos Respublikos Seimo Iškilmingas posėdis, 2008 m. birželio 3 d.; Foto
 Veidmainiai pasaulį užvaldė , Respublika, 2010 m. rugpjūčio 21 d.;
 S.Lapienis: Gyvename tikrai iššūkių laikmetį, Konferencija "Kaimo plėtros ir aplinkosaugos iššūkiai Lietuvoje: dabartis ir ateities perspektyvos“, Trakai, 2010 m. lapkričio 24 d.;
 Saulius Lapienis. Rizikos, susijusios su AE statybomis Baltarusijoje ir Lietuvoje, 2010 m. gruodžio 6 d., Tarptautinė konferencija „Baltarusija ir Lietuva: atominių elektrinių statybos grėsmės ir perspektyvos“;
 Lietuvos antiatominis judėjimas, 2010 m. gruodžio 6 d.
 „Atominė aklavietė“, Balsas.lt savaitė, 2011 m. kovo 16 d.;
 Nuomonė. S.Lapienis. Atominės „mylėtojui“ Monbiotui siūlau įsimylėti urano rūdvietes, GRYNAS, 2011 m. gruodžio 20 d.
 Oficialus Sauliaus Lapienio atsakas Visagino miesto merei dėl Visagino atominės elektrinės ir „Hitachi“ korporacijos atėjimo į Lietuvą, Asociacijų informacinė ir naujienų sistema, laiškas, 2012 m. vasario 14 d.

Šaltiniai

Nuorodos 
VRK informacija  (2007 m. Lietuvos Respublikos savivaldybių tarybų rinkimai, kandidato anketa)

VRK informacija  (2008 m. Lietuvos Respublikos Seimo rinkimai, kandidato anketa)

VRK informacija  (2009 m. rinkimai į Europos Parlamentą, kandidato anketa)

VRK informacija  (2011 m. Lietuvos Respublikos savivaldybių tarybų rinkimai, kandidato anketa)

VRK informacija (2016 m. Lietuvos Respublikos Seimo rinkimai, kandidato anketa)

Lietuvos visuomenės veikėjai
Vilniaus politikai